
TERMAT E REFERENCËS
Angazhimi i ekspertit/es për hartimin e Politikës Institucionale për Mbrojtjen dhe Sigurinë e Personave të Cenueshëm (Safeguarding Policy for Vulnerable Persons)
Nr. referues i prokurimit: SiV-PR-2026-12  -  Data e publikimit: 04.11.2026 -  Afati i ofertave: 17.11.2026, ora 16:00
I. Hyrje
Syri i Vizionit (SiV) është organizatë joqeveritare lokale, e themeluar në vitin 1999 si Organizatë e Bazuar në Komunitet (CBO) në komunën e Pejës dhe e regjistruar zyrtarisht në shtator të vitit 2001. Motoja e organizatës është “Mendo globalisht, vepro lokalisht”.
Vizioni ynë: Shoqëri aktive si promovuese e ndryshimit pozitiv.
Misioni ynë: Zhvillimi i komunitetit të individëve, grupeve joformale, organizatave, rrjeteve, institucioneve, donatorëve dhe sektorit privat/sipërmarrjes, përmes avokimit, shkëmbimit të informacionit, vetëdijesimit dhe ofrimit të mbështetjes së drejtpërdrejtë.
Vlerat tona: respektimi i të gjithëve pa dallim; qasja miqësore dhe bashkëpunuese; gjithëpërfshirja dhe diversiteti; puna në ekip dhe ndihma ndaj njëri-tjetrit; kreativiteti, inovacioni dhe profesionalizmi; vullnetarizmi dhe hapësira për angazhimin e vullnetarëve; besimi, përgjegjshmëria dhe transparenca.
II. Informata të përgjithshme
Gjatë veprimtarisë së saj, SiV ka zbatuar mbi 200 projekte në fusha të ndryshme, përfshirë mbrojtjen dhe promovimin e të drejtave të fëmijëve, fuqizimin dhe pjesëmarrjen e të rinjve, mbrojtjen dhe përfshirjen sociale të personave të moshuar, barazinë dhe gjithëpërfshirjen sociale, të drejtat e njeriut, dialogun social dhe fuqizimin e komuniteteve. Organizata punon drejtpërdrejt me fëmijë, të rinj, persona të moshuar, persona me aftësi të kufizuara, komunitete pakicë (përfshirë serbët, romët, egjiptianët, ashkalitë dhe boshnjakët) dhe grupe të tjera të cenueshme, si dhe me dhjetëra vullnetarë, institucione publike, organizata të shoqërisë civile dhe partnerë.
SiV ka tashmë dokumente të brendshme që prekin këtë fushë, përfshirë Politikën për Mbrojtjen e Fëmijëve, Kodin e Sjelljes së Stafit dhe Rregulloren e Punës. Qëllimi i këtij angazhimi është që këto dokumente të harmonizohen dhe të plotësohen me një politikë të vetme institucionale të Safeguarding, e cila përcakton standardet, parimet, përgjegjësitë dhe procedurat e përbashkëta për parandalimin, identifikimin, raportimin dhe trajtimin e çdo forme të abuzimit, shfrytëzimit, ngacmimit, neglizhimit, diskriminimit apo cenimit të të drejtave dhe sigurisë së personave që përfshihen në aktivitetet e organizatës.
III. Sfondi 
Mbrojtja e individëve nga çdo formë e dhunës, abuzimit, shfrytëzimit, ngacmimit, neglizhimit, diskriminimit dhe trajtimit të papërshtatshëm përbën përgjegjësi themelore institucionale për çdo organizatë që punon me komunitete dhe grupe të ndryshme shoqërore.


Për fëmijët, rreziqet mund të lidhen me dhunën, abuzimin, shfrytëzimin, neglizhimin dhe cenimin e të drejtave të tyre. Për të rinjtë, me format e ndryshme të shfrytëzimit, ngacmimit, diskriminimit dhe cenimit të sigurisë. Për personat e moshuar, rreziqet mund të përfshijnë keqtrajtimin, neglizhimin, abuzimin financiar, izolimin social dhe cenimin e autonomisë dhe dinjitetit.
Për këtë arsye, SiV ka nevojë për një dokument të vetëm institucional që përcakton standardet minimale të mbrojtjes dhe sigurisë për të gjitha grupet me të cilat punon, duke marrë parasysh karakteristikat, nevojat dhe rreziqet specifike të secilit grup. Politika do të shërbejë si instrument obligues për të gjitha strukturat e organizatës dhe për personat e angazhuar në realizimin e veprimtarisë së saj.
Ky angazhim zbatohet në kuadër të projektit Fuqizimi i Fëmijëve për Ndryshim Politikash dhe Pjesëmarrje (2025–2028) zbatuar nga Syri i Vizionit në partneritet me Save the Children Kosova/o (SCiK) me mbështetjen e Sida, si pjesë e planit të zhvillimit të kapaciteteve të brendshme të SiV (OCD/OCA) 2026-2029 (aktiviteti 1.1 .2 ).
IV. Objektiva
Hartimi i Politikës Institucionale për Mbrojtjen dhe Sigurinë e Personave të Cenueshëm (Safeguarding Policy for Vulnerable Persons), e cila përcakton standardet, parimet, përgjegjësitë dhe procedurat për mbrojtjen e të gjithë personave dhe grupeve të cenueshme me të cilat punon SiV nga çdo formë e abuzimit, shfrytëzimit, dhunës, ngacmimit, neglizhimit, diskriminimit dhe cenimit të dinjitetit, të drejtave dhe sigurisë së tyre.
V. Objektivat specifike
Të analizohet korniza ligjore e Kosovës dhe standardet ndërkombëtare për mbrojtjen dhe sigurinë e fëmijëve, të rinjve, personave të moshuar dhe grupeve të tjera të cenueshme.
Të shqyrtohen politikat, procedurat dhe dokumentet ekzistuese të SiV (Politika për Mbrojtjen e Fëmijëve, Kodi i Sjelljes, Rregullorja e Punës, Manuali Operacional/HR) dhe të identifikohen boshllëqet.
Të identifikohen rreziqet në sistemin e brendshëm të organizatës për mbrojtjen e përfituesve, stafit, vullnetarëve dhe konsulentëve.
Të përcaktohen standardet e përbashkëta të Safeguarding për të gjitha programet, projektet dhe aktivitetet, duke përfshirë mbrojtjen nga shfrytëzimi dhe abuzimi seksual (PSEA) dhe sigurinë në hapësirën digjitale dhe në rrjetet sociale.
Të zhvillohen procedura specifike sipas moshës, gjinisë, aftësive, nivelit të cenueshmërisë dhe rrethanave individuale, përfshirë qasjen e përshtatshme për fëmijët me aftësi të kufizuara dhe për komunitetet pakicë.
Të përcaktohen qartë përgjegjësitë e Bordit, menaxhmentit, personit përgjegjës për Safeguarding, stafit, vullnetarëve, konsulentëve dhe partnerëve.
Të zhvillohen mekanizma të qartë për parandalimin, raportimin, referimin dhe trajtimin e rasteve të dyshuara ose të konfirmuara, me afate kohore, dokumentim dhe mbrojtje të njoftuesve (whistleblowers), të harmonizuara me mekanizmin e Manualit Operacional për sjelljen e pahijshme.
Të sigurohet përfshirja e fëmijëve, të rinjve, stafit, Bordit dhe grupeve të synuara në konsultimin e politikës, në përputhje me parimin e pjesëmarrjes së Strategjisë.


Të krijohet një sistem për monitorimin dhe rishikimin periodik të zbatimit të Politikës, i integruar në rishikimin vjetor të Strategjisë.
Të sigurohet përputhshmëria me kërkesat e Safeguarding të partnerit/donatorit Save the Children në Kosovë – SCiK dhe të donatorëve të tjerë të SiV.
VI. Fushëveprimi
Politika do të zbatohet në nivel të tërë organizatës dhe do të mbulojë të gjitha programet, projektet, aktivitetet, shërbimet dhe ndërhyrjet e SiV, si dhe stafin, anëtarët e Bordit, vullnetarët, konsulentët dhe partnerët. Ajo do të përfshijë, por nuk do të kufizohet në:
Fëmijët dhe adoleshentët, përfshirë grupet e fëmijëve (ROR, Asambletë Komunale të Fëmijëve);
Të rinjtë;
Personat e moshuar;
Gratë dhe vajzat në situata cenueshmërie;
Personat me aftësi të kufizuara;
Komunitetet pakicë dhe grupet e margjinalizuara, përfshirë romët, egjiptianët, ashkalitë, serbët dhe boshnjakët;
Personat dhe familjet në situata cenueshmërie sociale dhe ekonomike;
Përfituesit e tjerë që mund të jenë të ekspozuar ndaj abuzimit, shfrytëzimit ose cenimit të të drejtave.
VII. Rezultatet e pritshme dhe produktet
	Nr.
	Produkti
	Formati

	1
	Metodologjia dhe plani i punës
	Word

	2
	Analiza e kornizës ligjore dhe e dokumenteve ekzistuese të SiV, me identifikimin e boshllëqeve (2–4 faqe)
	Word

	3
	Drafti dhe versioni final i Politikës Institucionale të Safeguarding (në shqip)
	Word

	4
	Procedurat dhe formularët përcjellës: Kodi i Sjelljes dhe Deklarata e Pajtimësisë, formulari i raportimit të incidentit, formulari i menaxhimit të rastit, diagrami i raportimit, lista e kontakteve të jashtme në Kosovë, pyetësori i vlerësimit të rrezikut
	Word

	5
	Përmbledhje e shkurtër e Politikës (1–2 faqe) në gjuhë miqësore për fëmijë dhe të rinj
	Word

	6
	Prezantimi i draftit para menaxhmentit, Bordit dhe stafit relevant (konsultimi), me përfshirjen e komenteve
	Takim / punëtori

	7
	Raporti narrativ dhe timesheet-i
	Word / Excel



VIII. Kualifikimet dhe përvoja e nevojshme
Diplomë universitare në drejtësi, shkenca sociale, psikologji, politika publike, mbrojtje sociale ose fusha të ngjashme;
Minimum 5 vite përvojë profesionale në zhvillimin e politikave, rregulloreve, procedurave dhe dokumenteve institucionale;



Përvojë e dëshmuar në mbrojtjen e fëmijëve, të rinjve, personave të moshuar ose grupeve të tjera të cenueshme;
Përvojë në zhvillimin e politikave dhe mekanizmave të Safeguarding në organizata joqeveritare ose institucione;
Njohuri të legjislacionit të Kosovës dhe standardeve ndërkombëtare për mbrojtjen e kategorive të ndryshme;
Njohuri për parandalimin dhe reagimin ndaj dhunës, abuzimit, shfrytëzimit, neglizhimit dhe diskriminimit;
Aftësi të shkëlqyera analitike, komunikuese dhe raportuese;
Njohuri shumë të mira të gjuhës shqipe dhe njohuri të mira të gjuhës angleze.
Përparësi: përvojë e drejtpërdrejtë në zhvillimin e politikave institucionale të Safeguarding për organizata që punojnë me kategori dhe grupmosha të ndryshme, si dhe përvojë pune me fëmijë dhe grupe të fëmijëve në mënyrë pjesëmarrëse.
IX. Detyrat dhe përgjegjësitë e ekspertit/es
Hartimi i metodologjisë dhe planit të punës;
Shqyrtimi i kornizës ligjore dhe i standardeve ndërkombëtare;
Analizimi i dokumenteve dhe politikave ekzistuese të SiV;
Konsultimi me menaxhmentin, Bordin dhe personat relevantë, si dhe me fëmijët dhe stafin në mënyrë të përshtatshme dhe të sigurt;
Identifikimi i rreziqeve dhe boshllëqeve institucionale;
Hartimi i draftit të Politikës dhe zhvillimi i procedurave dhe instrumenteve praktike;
Prezantimi i draftit dhe përfshirja e komenteve nga SiV dhe partneri/donatori;
Finalizimi dhe dorëzimi i dokumenteve;
Përgatitja e raportit narrativ dhe timesheet-it.
X. Angazhimi i ekspertit/es dhe kohëzgjatja
Eksperti/ja angazhohet me kontratë shërbimi (ekspert individual) me SiV. Kontrata koordinohet nga Menaxheri i Financave dhe Administratës, ndërsa produktet i miraton Drejtori Ekzekutiv në konsultim me Personin Përgjegjës për Safeguarding. Pikat që nuk përfshihen në këtë dokument përcaktohen në kontratë. 
	Detyrat
	Kohëzgjatja

	Përgatitja e metodologjisë dhe planit të punës
	1 ditë

	Analiza e kornizës ligjore dhe e dokumenteve ekzistuese dhe konsultimet me menaxhmentin dhe personat relevantë
	1,5 ditë

	Hartimi i draftit të Politikës
	2,5 ditë

	Prezantimi i draftit, finalizimi dhe inkorporimi i komenteve nga SiV dhe SCIK
	0,5 ditë

	Zhvillimi i procedurave dhe anekseve praktike (përfshirë përmbledhjen miqësore për fëmijë)
	1 ditë

	Përgatitja dhe dorëzimi i raportit narrativ dhe timesheet-it
	0,5 ditë

	Gjithsej
	7 ditë





XI. Kushtet e pagesës dhe kushtet e kontratës
Pagesa bëhet pas dorëzimit dhe aprovimit të të gjitha produkteve të listuara në Nenin VII, përfshirë raportin narrativ dhe timesheet-in.
Sipas ligjit në fuqi në Kosovë, SiV mban dhe paguan tatimet dhe kontributet përkatëse nga shuma bruto e kontratës.
Të drejtat mbi dokumentet e hartuara i takojnë SiV.
Eksperti/ja zotohet të ruajë konfidencialitetin e informacioneve të organizatës dhe të nënshkruajë Kodin e Sjelljes së Stafit të SiV përpara fillimit të punës.
Eksperti/ja nuk duhet të ketë konflikt interesi me SiV, Bordin, stafin ose partnerët e projektit; çdo konflikt aktual ose i perceptuar deklarohet menjëherë.
SiV zbaton tolerancë zero ndaj korrupsionit, mashtrimit, ryshfetit dhe manipulimit të ofertave. Kontrata mund të përfshijë klauzola etike dhe anti-mashtrim, si dhe qasje për donatorin dhe auditorët në dokumentacion.
XII. Dokumentet e kërkuara
Aplikanti/ja duhet të dorëzojë:
Metodologjinë dhe qasjen e propozuar për zhvillimin e Politikës;
Letër interesi që paraqet përshtatshmërinë, njohuritë dhe përvojën profesionale;
Diplomën universitare;
Curriculum Vitae (CV);
Dëshmi ose referenca për angazhime të mëparshme relevante (me kontakte që mund të verifikohen);
Propozimin financiar bruto në EUR, të detajuar sipas aktiviteteve dhe ditëve të angazhimit (çmimi për ditë dhe totali), me shënimin nëse përfshin tatimet e detyrueshme;
Deklaratën me shkrim (nën përgjegjësi personale) se: nuk ka konflikt interesi; nuk është i/e dënuar për mashtrim, korrupsion ose vepra të ngjashme; nuk është i/e falimentuar; nuk ka dhënë informata të rreme; nuk ndodhet në listat e sanksioneve të OKB-së dhe BE-së.
Ofertuesi/ja i/e rekomanduar/a, para nënshkrimit të kontratës, kërkohet të dorëzojë certifikatën mbi dënimet penale, të lëshuar nga institucioni kompetent në Kosovë. Dokumentet personale ruhen në mënyrë konfidenciale dhe përdoren vetëm për këtë procedurë.
Oferta financiare duhet të jetë e hollësishme për secilën aktivitet (konsultimet, hartimi i dokumenteve, prezantimi, raporti). Shpenzimet shtesë nuk merren parasysh.
XIII. Kriteret e vlerësimit
Vlerësimi bëhet vetëm sipas kritereve të mëposhtme:
	Kriteri
	Pikët

	Metodologjia dhe qasja e propozuar (përfshirë pjesëmarrjen e fëmijëve dhe stafit)
	25

	Përvoja relevante në Safeguarding dhe zhvillim politikash
	35

	Oferta financiare 
	40

	Gjithsej
	100




Ofertat teknike që marrin më pak se 60% të pikëve teknike  nuk vlerësohen financiarisht.
XIV. Procedura e përzgjedhjes
Pyetjet dhe kërkesat për sqarim dërgohen në office@syriivizionit.org jo më vonë se mesi i afatit të ofertave; SiV përgjigjet brenda 2 ditëve kalendarike dhe përgjigjja u komunikohet njëkohësisht të gjithë të interesuarve.
Ofertat e vonuara nuk vlerësohen.
Personat që kanë hartuar këtë ToR nuk janë anëtarë votues të komisionit (Neni 12.5 i Rregullores).
Të gjithë ofertuesit njoftohen me shkrim për rezultatin, së bashku me arsyet kryesore për ofertën e tyre, pa zbuluar informata konfidenciale të ofertuesve të tjerë.
Kontrata nënshkruhet pasi të përfundojnë miratimet dhe kontrollet (sanksionet, certifikata penale), dhe pas përfundimit të afatit të ankesës.
SiV ruan të drejtën të mos pranojë asnjë ofertë dhe nuk është e obliguar të lidhë kontratë me asnjë ofertues.
XV. E drejta e ankesës
Ofertuesi që konsideron se i janë cenuar të drejtat në këtë procedurë ka të drejtë të paraqesë ankesë me shkrim brenda 5 (pesë) ditëve kalendarike nga data e njoftimit të rezultatit. Ankesa dërgohet në e-mailin e kontaktit të SiV (office@syriivizionit.org).
Ankesa shqyrtohet jo më vonë se 15 ditë nga pranimi i ankesës
XVI. Dorëzimi i aplikacioneve
Aplikacionet dorëzohen në formë elektronike në adresën office@syriivizionit.org me subjektin: Aplikim – Ekspert/e për zhvillimin e Politikës Institucionale për Mbrojtje dhe Siguri (Safeguarding).
Afati i fundit për dorëzimin e aplikacionit është 17 nëntor 2026, ora 16:00.

